Predkladacia správa

Uznesením vlády Slovenskej republiky č. 45 zo 17. januára 2001 bol schválený Plán legislatívnych úloh vlády SR na rok 2001. V bode 9 v mesiaci december 2001 uvedeného plánu bolo uložené ministrovi spravodlivosti Slovenskej republiky predložiť na rokovanie vlády Slovenskej republiky návrh zákona o zodpovednosti za škodu spôsobenú orgánmi verejnej správy.

V bode 13 v mesiaci november 2001 Plánu legislatívnych úloh vlády SR na rok 2001 bolo uložené ministrovi spravodlivosti Slovenskej republiky predložiť na rokovanie vlády Slovenskej republiky v mesiaci november 2001 legislatívny zámer návrhu zákona o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom.

Vzhľadom na obsahovú príbuznosť právnej úpravy a podobnosť subjektov, ktorých sa zodpovednosť bude dotýkať je žiaduce, aby zodpovednosť orgánov štátnej správy i samosprávy bola upravená v jednom zákone. Tento sa bude systematicky členiť na časť upravujúcu zodpovednosť orgánu štátnej správy (a samosprávy v prípadoch, kedy na orgán samosprávy je prenesený výkon štátnej správy), časť upravujúcu zodpovednosť orgánu samosprávy pri výkone samosprávnych funkcií a spoločné ustanovenia pre všetky orgány verejnej správy v prípadoch, kedy je spoločná právna úprava možná a žiaduca.

Predložený návrh na zrušenie úlohy z Plánu legislatívnych úloh vlády SR na rok 2001, vyplývajúcej z bodu 9 v mesiaci december 2001 bol zaslaný v rámci medzirezortného pripomienkového konania všetkým subjektom uvedeným v čl. 9 ods. 1 Legislatívnych pravidiel vlády SR. Pripomienky k návrhu nezaslal Inštitút pre aproximáciu práva a Najvyšší súd Slovenskej republiky. Všetky ostatné pripomienkujúce subjekty zaslali stanovisko bez pripomienok, s výnimkou Ministerstva dopravy, pôšt a telekomunikácií SR, ktorého pripomienka bola akceptovaná.

So zrušením úlohy z Plánu legislatívnych úloh vlády SR na rok 2001, vyplývajúcej z bodu 9 v mesiaci december 2001 vyjadril súhlas i podpredseda vlády pre legislatívu listom zo dňa 12. 6. 2001, číslo 2217/2001PV/H.

Na základe uvedeného Ministerstvo spravodlivosti SR žiada o zrušenie úlohy z Plánu legislatívnych úloh vlády SR na rok 2001, vyplývajúcej z bodu 9 v mesiaci december 2001.